Suomen kielen oikeakirjoitussääntöjen mukaan tuotenimet tulee kirjoittaa isolla alkukirjaimella. Viime vuosina suosituksi tulleen puhelimen iPhonen kirjoitusasu on siksi ongelmallinen. Kotimaisten kielten keskuksen tiedotuslehti Kielikello opastaa uusimmassa numerossaan 4/2013 kirjoittamaan puhelimen nimen isolla alkukirjaimella ja sanan toisena olevan ison P:n pienellä kirjaimella p. Toinen vaihtoehto olisi kirjoittaa I-phone.

Raija Moilanen kertoo Kielikello-lehdessä, että jos iPhone tulkitaan yhdyssanaksi, niin silloin se pitäisi kirjoittaa I-phone. Jos taas nimeä ajatellaan yhtenä kokonaisuutena, niin alkukirjaimen tulee olla iso I ja p tulee vaihtaa pieneksi kirjaimeksi eli tuotenimen oikea kirjoitusasu tekstissä on Iphone.

Tuotenimet kirjoitetaan suomen kielessä kokonaisuudessaan oikeinkirjoitusohjeiden mukaisesti, vaikka ne olisi rekisteröity poikkeavasti. Kotimaisten kielten tutkimuskeskuksen julkaiseman Kielitoimiston oikeinkirjoitusoppaan mukaan esimerkiksi PowerPoint tulee kirjoittaa Powerpoint ja tuotenimi LEGO tulee kirjoittaa Lego. Samalla tavalla myös esimerkiksi jääkiekkojoukkueet SaiPa ja KalPa pitäisi kirjoittaa Saipa ja Kalpa.

Mitenkäs virkkeen alussa?

Mikäli Iphonen haluaa kuitenkin kirjoittaa pienellä alkukirjaimella, niin ongelma tulee viimeistään silloin, kun sanan pitäisi olla virkkeen tai otsikon alussa. Raija Moilanen suosittaa silloin vaihtamaan sanajärjestystä, ettei virke ala pienellä kirjaimella.

- Toinen mahdollisuus on kirjoittaa nimi muodossa I-phone tai Iphone ja kirjoittaa samalla tavoin koko tekstissä, kertoo Moilanen.

Kaikesta huolimatta Raija Moilanen uskoo Kielikello-lehdessä, että nimien I-phone ja Iphone rinnalla tulee käytössä olemaan myös kirjoitusasu iPhone.